b'\n_START_ARTICLE_\nPepelka\n_START_SECTION_\nObnove knji\xc5\xbeevnih del\n_START_PARAGRAPH_\n1. Jacob in Wilhelm Grimm: Pepelka (kratka obnova)_NEWLINE_\xc5\xbdivel je bogat mo\xc5\xbe, kateremu je zbolela \xc5\xbeena. Na smrtni postelji je mati dejala svoji h\xc4\x8deri, Pepelki:\xc2\xa0\xc2\xbbLjubo dete, ostani krotka in dobra in ljubi Bog te bo \xc4\x8duval, jaz pa bom gledala nate iz nebes in bom vedno v tvoji bli\xc5\xbeini.\xc2\xab O\xc4\x8de se je nato znova poro\xc4\x8dil; nova \xc5\xbeena je s sabo pripeljala dve h\xc4\x8deri, ki sta bili lepi, a grdega in \xc4\x8drnega srca. Pepelka je morala opravljati vsa hi\xc5\xa1na dela. Vedno je bila pra\xc5\xa1na in umazana od pepela. Ko je moral o\xc4\x8de oditi na sejem, sta si pastorki za\xc5\xbeeleli lepih oblek in biserov ter dragih kamnov. Pepelka pa si je za\xc5\xbeelela prvi prot, ki bo o\xc4\x8deta oplazil na poti domov. Tako ji je prinesel leskovo mladiko. Pepelka jo je zasadila na materin grob; vsak dan jo je zalivala s svojimi solzami. Zraslo je drevo, na katerega je vsaki\xc4\x8d priletela bela pti\xc4\x8dica, ki je Pepelki uresni\xc4\x8dila vsako \xc5\xbeeljo._NEWLINE_Nekega dne je kralj priredil tridnevno praznovanje, na katerega so bile povabljene najlep\xc5\xa1e deklice v de\xc5\xbeeli, da bi si kraljevi\xc4\x8d lahko izbral nevesto._NEWLINE_Seveda je hotela iti tudi Pepelka, vendar ji ma\xc4\x8deha ni dovolila. Dajala ji je nemogo\xc4\x8de naloge (stresla ji je skledo le\xc4\x8de v pepel, da jo mora prebrati). Vendar je vse to opravila s pomo\xc4\x8djo ptic. Kljub temu pa ni smela iti. Zato je prosila ptico na drevesu, da ji da obleko za na ples. Dobila je zlato in srebrno obleko, ter s svilo in srebrom izvezene \xc4\x8develjce._NEWLINE_Na plesu jo je kraljevi\xc4\x8d takoj opazil in hotel plesati le z njo. Nih\xc4\x8de je ni prepoznal. Po plesu je Pepelka u\xc5\xa1la tako, da je sko\xc4\x8dila v golobnjak._NEWLINE_Naslednji dan se je zgodba ponovila; kraljevi\xc4\x8du je u\xc5\xa1la tako, da je sko\xc4\x8dila na drevo in spet je ni mogel najti._NEWLINE_Tretji ve\xc4\x8der je dobila \xc5\xa1e \xc4\x8dudovitej\xc5\xa1o obleko in zlate \xc4\x8develjce. Kraljevi\xc4\x8d je dal \xc5\xbee prej namazati stopnice s smolo, tako da je Pepelka med begom izgubila zlat \xc4\x8develj\xc4\x8dek. Naslednji dan je kraljevi\xc4\x8d s pomo\xc4\x8djo \xc4\x8develj\xc4\x8dka iskal svojo nevesto. Prva lepa sestra si je odrezala palec na nogi, da ji je bil \xc4\x8develj\xc4\x8dek prav. Druga si je odrezala del pete. Vendar je pti\xc4\x8dek na veji kraljevi\xc4\x8da vedno opozoril, da to ni prava nevesta, saj ima kri v \xc4\x8develj\xc4\x8dku. Zadnja je poskusila \xc5\xa1e Pepelka in bil ji je kot ulit. Tako se je na\xc5\xa1la prava nevesta in vsi so bili presene\xc4\x8deni. Na poroki sta se hudobni sestri prilizovali Pepelki; vsaka jo je spremljala na eni strani. Goloba sta jima na poti v cerkev izkljuvala o\xc4\x8di; tako sta zaradi hudobije in hinav\xc5\xa1\xc4\x8dine ostali slepi vse svoje \xc5\xbeive dni._NEWLINE_2. Ma\xc4\x8deha in pastorka_NEWLINE_Ma\xc4\x8deha je imela pastorko in svojo h\xc4\x8der. Na bo\xc5\xbei\xc4\x8d je poslala pastorko jagode brat in na pot ji je dala prosenega kruha. Pastorka je \xc5\xbealostna \xc5\xa1la po poti. Sre\xc4\x8dala je starega mo\xc5\xbea. Bil je Jug._NEWLINE_- Kam gre\xc5\xa1? jo je vpra\xc5\xa1al Jug._NEWLINE_- Mati me je odpravila jagode brat, mu odgovori pastorka._NEWLINE_Nato spet vpra\xc5\xa1a Jug:_NEWLINE_- Kateri vetrovi so najbolj\xc5\xa1i?_NEWLINE_- Vsi so dobri, Jug je pa najbolj\xc5\xa1i, odgovori deklica._NEWLINE_- Stopi za moj hrbet, ji pravi Jug._NEWLINE_Stopila je za njegov hrbet, on je puhnil in kmalu so jagode dozorele. Nabrala jih je polno ko\xc5\xa1arico, nesla domov ter dala ma\xc4\x8dehi. Ma\xc4\x8deha pa ji je bila nevo\xc5\xa1\xc4\x8dljiva in je poslala svojo h\xc4\x8der jagode brat. H\xc4\x8deri pa je spekla potico za na pot. H\xc4\x8derka je sre\xc4\x8dala Burjo, ki jo je vpra\xc5\xa1ala:_NEWLINE_- Poslu\xc5\xa1aj, ti, in povej, kateri vetrovi so najbolj\xc5\xa1i?_NEWLINE_- Vsi so zli, Burja je pa najslab\xc5\xa1a, je zarobantila ma\xc4\x8dehina h\xc4\x8di._NEWLINE_Nato je Burja tako mrzlo zapuhala okoli nje, da je pri\xc5\xa1la domov vsa premra\xc5\xbeena.\n_START_SECTION_\nPrimerjava obeh pravljic\n_START_PARAGRAPH_\nKer je Ma\xc4\x8deha in pastorka ljudska pravljica, pomeni, da se je raz\xc5\xa1irila in ohranila vse do danes s pomo\xc4\x8djo pripovedovanja. V primerjavi se upo\xc5\xa1teva zapis te pravljice v knjigi Babica pripoveduje (izbrala in uredila Kristina Brenkova). Je belokranjska pravljica, ki jo je zapisal Ivan \xc5\xa0a\xc5\xa1elj, vendar se ga ne more upo\xc5\xa1tevati kot avtorja. Pepelka pa je klasi\xc4\x8dna avtorska pravljica bratov Grimm. Obstaja ve\xc4\x8d razli\xc4\x8dic Pepelke, vendar je v tem primeru obravnavana le pravljica bratov Grimm._NEWLINE_\xc4\x8ce na njiju gledamo samo kot na pravljico, najdemo veliko podobnosti. V obeh pravljicah predstavljata glavne osebe ma\xc4\x8deha in pastorka. V Pepelki imajo sicer veliko vlogo tudi ma\xc4\x8dehini h\xc4\x8deri. V obeh primerih predstavlja ma\xc4\x8deha izrazito negativen knji\xc5\xbeevni lik, pastorka (Pepelka) pa pozitiven knji\xc5\xbeevni lik. Za njo je zna\xc4\x8dilno, da nikomur no\xc4\x8de storiti \xc5\xbealega, je dobra, bogaboje\xc4\x8da in skromna. Pomembna je tudi vloga vetra v Ma\xc4\x8dehi in pastorki; Jug je topel veter, prina\xc5\xa1a nekaj lepega. Burja pa je hladna, ne prina\xc5\xa1a ni\xc4\x8d dobrega. Oba vetrova sta odraz osebnosti pastorke in druge h\xc4\x8dere (z vetrovoma lahko prika\xc5\xbeemo njuno osebnost)._NEWLINE_V obeh primerih lahko re\xc4\x8demo, da gre za socialno pravljico, ki prikazuje boj med siromaki in bogatini; prikazuje pa tudi dru\xc5\xbeinsko tematiko (razmere in odnosi v dru\xc5\xbeini)._NEWLINE_Konec Ma\xc4\x8dehe in pastorke nam da jasno vedeti, da tisti, ki je dober in prijazen, dobi povrnjeno vse dobro. Konec Pepelke se ne razlikuje veliko, vendar je potrebno tu omeniti \xc5\xa1e poroko Pepelke in kraljevi\xc4\x8da, ki predstavlja enega od tipi\xc4\x8dnih koncev pravljice._NEWLINE_Obe pravljici nosita enako sporo\xc4\x8dilo: dobro se z dobrim popla\xc4\x8da, slabo s slabim. Na koncu vsak dobi tisto, kar si zaslu\xc5\xbei. Torej lahko re\xc4\x8demo, da pravljici nosita v sebi vzgojni in moralni koncept.'